Hele Pakistan mistet strømmen
Sammenbruddet i det 1200 megawatt store oljekraftverket HUBCO i Baluchistan-provinsen førte til produksjonsstans i en rekke andre kraftstasjoner landet over. Etter kort tid var hele Pakistan mørklagt, og det tok over to timer før elektrisitetsforsyningen begynte å komme tilbake. Strømbrudd er ikke uvanlig i Pakistan, der elektrisitetsnettet skriker etter oppgradering. Landsomfattende mørklegging er derimot uvanlig. Årsaken til stansen ved HUBCO-kraftverket er ikke kjent.
En teknisk feil førte til full stans i et av landets største kraftverk søndag kveld, og førte til at hele Pakistan var uten strøm i over to timer.